text: 24.
  
  Lettres de l'empereur Ferdinand II à l'infante Isabelle, en faveur du comté de Reckheim.
  
  2 Mai 1630.
  Ferdinandus II. Divina favente Clementia, electus Romanorum Imperator semper Augustus, &c.
  
  Serenissima.
  Questus est saepius, atque etiamnum conqueritur Camerarius, et Colonellus noster illustris, et Generosus Comes de Reckeim, dictum Comitatum suum, etsi nobis, Sacroque Imperio immediatè subjectus sit, et variis Privilegiis Caesareis, amplissimaque salvaguardia munitus, nec quidquam cum adjacentibus, Leodiensi, Brabantia, Juliacensi, et Statuum Hollandiae Provinciis commune habeat, Nihilominus tamen in dies magis magisque ob vicinas belli Belgici calamitates, aliorumque stationes, maxima incommoda, damna, et injurias pati subditos continuis excursionibus, hospitationibus, et concussionibus miserè affligi, atque ad extremam quasi ruinam perduci, idque vel ideo maximè, quod Comitatus ille propter specialia privilegia, immunitates, et Regalia quibus gaudeat, majoris sit nominis quam districtus, quodque ipse Comes, ejusque Praedecessores Comitatum illum, ac Castrum in ultimis Imperii finibus situm, maximis laboribus, et impensis contra quorumcumque insultus nostro assensu non mediocriter muniverint. Quae nos causa movet, ut pro Officii nostri Caesarei munere fidi illius Vassali, ejusque Territorii protectionem non modo spontè, et seriò suscipiamus, sed aliunde etiam omnem ei immunitatem auctoritate nostra libenter procuremus. Ac proinde Dilectionem vestram benevolenter et fraterno affectu requirimus, ut quibuscumque Officialibus Regiis militari, seu civili munere fungentibus seriò injungere dignetur, ut dictum Comitatum immediatum Imperii membrum, quod cum neutra belligerante parte quidquam participiat, ab omni onere militari, et civili molestia conservent, eximant, et manu teneant, et suis Privilegiis, libertatibus, Regalibus ac speciali salvaguardia frui permittant, atque in omnibus pro bono amico et vicino (qualis est) agnoscant. Quod uti Justitiae et aequitati consonum, sic à Dilectionis vestrae aequanimitate omnino nobis promittimus, atque eidem prosperrimam valetudinem, et secundantes rerum successus ex animo 
  optamus. Datum Viennae II mensis Maii 1630. Signatum, Ferdinandus, Paulò inf. Vidit P.H. à Stralendorff. Magis inferius H. à Questenbergh.
  
  Ibid. p. 71.